靈濟橋語
作者：釋印肅
朝代：宋

paragraphs: 此渡若非橋，不放眾生過。
過去現在佛，并西來達磨。
皆是接群迷，直指人這箇。
如今人不知，顛倒成患禍。
堅執有爲功，善惡爭揚播。
學道不識心，所以塵不破。
若悟即本心，永劫無退墮。
說法非干舌，山河大地和。
行脚不曾移，舉步無空過。
如斯妙性空，方與人擔荷。
大用這無心，非福亦非禍。
於中無妄作，不異阿彌陀。
法界無別物，一菩提爲座。
修橋布路爲含靈，轉凡成聖如行貨。
遊戲菩提誰得知，只恐迷情却放過。
大丈夫，莫放過，提起眉毛來繼和。
大家拍手渡橋來，方笑普菴只這箇。
咄，開口全音只我聞，桃花含笑亂紛紛。
心非遍界真成妄，意浄情忘法法真。